text: 13 mænd sigtet efter skyderi på tankstation
  19 september 2015 kl. 15.11
  13 mænd blev her til eftermiddag sigtet for overtrædelse af ordensbekendtgørelsen efter at have skudt med en pistol på en tankstation i Kolding.
  13 mænd kan nu se frem til en bøde - og er samtidig blevet sigtet for overtrædelse af ordensbekendtgørelsen.
  Det skete efter, at en privatperson lørdag eftermiddag ringede til politiet og fortalte, at der var blevet skudt med en pistol på Shell-tanken , der ligger på Haderslevvej i Kolding.
  - Der var tale om en polterabend, hvor 13 mænd morede sig med at skyde med en såkaldt hardball-pistol, der skyder med plastikkugler. De er nu alle blevet sigtet - og kan se frem til en bøde, siger vagtchefen hos Sydøstjyllands Politi til TV SYD.
  